钦定古今图书集成/历象汇编/岁功典/第034卷 > 春晚宴两相及礼官丽正殿学士探得风字〈并序〉
## 钦定古今图书集成/历象汇编/岁功典/第034卷 > 春晚宴两相及礼官丽正殿学士探得风字〈并序〉

唐元宗

“朕以薄德，祗膺历数，正天柱之将倾，纫地维之已绝，故得承奉宗庙，垂拱岩廊，居海内之尊，处域中之大，然后祖述尧典，宪章禹绩，敦睦九族，会同四海。” 犹恐烝黎未乂，徭戍未安，礼乐之政亏，师儒之道丧。乃命使者衣绣服，行郡县，因人所利，择其可劳，所以便亿兆也。乃命将士，擐介胄，砺石矢，审山川之向背，应岁“月之孤虚，所以静边陲也。乃命礼官考制度，稽典则，序文昭武穆，享天地神祇，所以申严洁也。乃命学者缮落简，缉遗编，纂鲁壁之文章，缀秦坑之煨烬，所以修文教也。故能使流寓返枌榆之业，荒徼称藩屏之臣，神祇歆其禋祀，庠序阐其经术，既家六合，时巡两京，函秦则委输斯远，鼎邑则朝宗所” 利。封畿四塞，从来测景之都；城阙千门，自昔交风之地。阴阳代谢，日月相推，岂可使春色虚捐，韶华并歇。乃置旨酒，命英贤，有文苑之高才，有掖垣之良佐。举杯称庆，何乐如之。同吟《湛露》之篇，宜振凌云之藻。于时岁在乙丑，开元十三年三月二十七日。

乾道运无穷，恒将人代工。阴阳调历象，礼乐报元穹。
介胄清荒外，衣冠佐域中。言谈延国辅，词赋引文雄。
野霁伊川绿，郊明巩树红。冕旒多暇景，诗酒会春风。